În Românistan e liniște și pace. Economia merge cât de cât (se poate și mai bine), datoria externă e sub control, nu există conflicte de stradă – o țară ca oricare alta. Prezența la vot nu e cine știe ce, e drept. Populația stă mai mult la țară și e cam îmbătrânită. Tinerii pleacă din țară. De la un tur de alegeri la altul, Partidul Simplu și Drept câștigă din ce în ce mai multe voturi, până ajunge să aibă majoritate parlamentară și să formeze Guvernul. Guvernul e condus de marioneta șefului de partid, care încearcă să schimbe legi, astfel încât să-i meargă lui bine. Amnistiază corupții din închisori. Elimină infracțiunile de corupție din legi. Numește în fruntea tuturor instituțiilor importante prieteni ai partidului. Deși unii oameni protestează pe străzi, sunt bătuți de poliție și arestați. În cele din urmă, țara își închide granițele, liderul partidului își elimină adversarii politici și devine șef de țară pe veci. Sau măcar până când moare.

Teme de discuție

Cum se numește un astfel de regim? Îi mai putem spune democrație? Ce se putea face ca să nu se ajungă la asta?

Definiție

Iliberalismul e lipsa sau opusul liberalismului :) Pentru că poporul e privat de niște drepturi, seamănă destul de tare cu o dictatură. În unele țări iliberale, toată presa e controlată de stat, oamenii sunt pedepsiți pentru că își exprimă convingerile anti-sistem și n-au voie să se mai asocieze în grupuri.

Iliberalismul e o democrație scăzută sau goală, unde cetățenii încă mai au voie să voteze. Dar pentru că li s-au anulat niște drepturi și nu trăiesc într-o societate transparentă, sunt ținuți în ceață de către cei care-i conduc, care își văd de ale lor fără grija poporului.

Un caz clasic e Turcia actuală, care nu mai e considerată o democrație liberală din cauza măsurilor restrictive și punitive ale președintelui Recep Tayyip Erdoğan. Jurnalistul român Vlad Ursulean a documentat în ultimii ani sufocarea democrației în Turcia, Ungaria și Ucraina. Cel mai recent a fost în Turcia la re-alegerea lui Erdoğan.